༧ཡང་ཀོ་དགོན་དང་སྨན་དགོན་དཔར་མའི་ཐེག་འགྲེལ།རྗེ་ཡི་ཐེག་འགྲེལ།ལུང་རིགས་མཛོད།སྒ་སྟོན་ཐེག་འགྲེལ་ལྔ་ཀར།ད་ལྟ་བ་ལ་བརྩི་སྟེ།ཞེས་དང་།རྗེ་ཡི་གསུང་འབུམ་གྲས་ཀྱི་ཐེག་འགྲེལ་གཅིག་པུར།ད་ལྟ་བ་ལ་མི་བརྩི་སྟེ།ཞེས་གསལ་བ་ལས་ཕྱི་མ་དེ་ཡིག་ནོར་དུ་འདོད་དེ།རྒྱུ་མཚན་ནི་གོང་དུ་བཤད་པ་ལྟར་རོ།།དེ་ལྟར་ཡང་རང་ཉིད་མཐོང་རྒྱ་དང་ཞིབ་ཆ་ཆེ་མདོག་གིས་ཞུས་པ་ཞིག་མ་ལགས་པར་རང་གཞུང་ཁུངས་ལྡན་གྱི་ཚིག་གཅིག་ཙམ་ཡང་སྣང་ཆུང་དུ་མི་འཇོག་པར་གོ་བ་རྣལ་མ་ལོན་པའི་ཆེད་དུ་དཔྱད་གཞིའི་ཚུལ་དང་།དེ་དག་ལ་ཚུལ་བཞིན་གྱི་ཞིབ་དཔྱད་བྱུང་ན་བསྟན་པའི་ཞབས་ཕྱི་དང་ཐོས་བསམ་བགྱི་བའི་དོན་པོར་བསམས་ཏེ་རྒྱ་ཆེའི་གཟིགས་མོ་བ་ཡོངས་ཀྱི་སྤྱན་ལམ་དུ་ཕུལ་བ་ལགས་པས་དེ་བཞིན་འཐད་མིན་གྱི་དགོངས་འཆར་ཡང་ལྷུག་སྩོལ་གནང་བར་མཁྱེན།།ཅེས་པ་འདི་ཡང་རང་དགོན་གྱི་བཤད་གྲྭ་བ་འགའ་ཞིག་ལ་ཐེག་འགྲེལ་མེ་ལོང་དགུ་སྐོར་གྱི་དཔེ་ཁྲིད་བགྱི་བའི་ཁུར་བླང་སྐབས་ངལ་གསོའི་ཉིན་ཞིག་ལ་བསྟན་མིང་པས་བྲིས།